
RAPORT
asupra propunerii legislative pentru completarea Legii nr.52 din 15 aprilie 2011 republicată, cu modificările şi completările ulterioare, privind exercitarea unor activităţi cu caracter ocazional desfăşurate de zilieri



În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială a fost sesizată, prin adresa nr.Plx 254/2018 din 25 aprilie 2018, cu dezbaterea pe fond, în procedură obişnuită, a propunerii legislative pentru completarea Legii nr.52 din 15 aprilie 2011 republicată, cu modificările şi completările ulterioare, privind exercitarea unor activităţi cu caracter ocazional desfăşurate de zilieri.

La întocmirea prezentului raport, Comisia a avut în vedere:
· avizul favorabil al Consiliului Legislativ (nr.1062/06.12.2017)
· avizul favorabil al Consiliului Economic şi Social (nr.5522/21.11.2017)
· avizul negativ al Comisiei pentru drepturile omului, culte şi problemele minorităţilor naţionale (nr.4c-5/238/09.05.2018)
· avizul favorabil al Comisiei pentru egalitatea de şanse pentru femei şi bărbaţi (nr.4c-17/256/09.05.2018)
· punctul de vedere al Guvernului (nr.471/23.03.2017).

Propunerea legislativă are ca obiect de reglementare modificarea art.1 alin.(1) lit. b) din Legea nr.52/2011 privind exercitarea unor activităţi cu caracter ocazional desfăşurate de zilieri în sensul includerii persoanelor fizice ca beneficiari de lucrări pentru care zilierii desfăşoară activităţi necalificate cu caracter ocazional.

Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată.
La dezbaterile care au avut loc în şedinţa din 19 iunie 2018 au participat, în conformitate cu prevederile art.55 din Regulamentul Camerei Deputaţilor, republicat:
· d-l Vlad Chiotan, Secretar de Stat, Ministerul Muncii şi Justiţiei Sociale 
· d-l Eduard Corjescu – director, Ministerul Muncii şi Justiţiei Sociale 
· d-l deputat Simion Lucian-Eduard – iniţiator.

La lucrările comisiei şi-au înregistrat prezenţa 20 deputaţi, din totalul de 22 membri ai comisiei.
Raportul comisiei a fost adoptat cu majoritate de voturi (un vot împotrivă şi o abţinere).

Propunerea legislativă a fost respinsă de Senat în şedinţa din 23 aprilie 2018.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 
	
În urma finalizării dezbaterilor, Comisia propune Plenului Camerei Deputaţilor respingerea iniţiativei legislative întrucât, prin includerea persoanei fizice în rândul beneficiarilor de lucrări, s-ar crea o dificultate în ceea ce priveşte impunerea în sarcina persoanei fizice a obligativităţii de a întocmi şi transmite Registrul de evidenţă a zilierilor, potrivit legii. 
De asemenea, reglementarea acestei soluţii legislative ar crea reale dificultăţi în exercitarea controlului asupra desfăşurării activităţii necalificate ziliere la domiciliul persoanei fizice beneficiare, raportat la dreptul fundamental reprezentat de inviolabilitatea domiciliului şi reşedinţei persoanei.
	
PREŞEDINTE,				SECRETAR,
	Adrian Solomon 			Violeta Răduţ







Întocmit,
Consilier parlamentar Sorina Szabo

